## Naputak za isplatu s jedinstvenog računa riznice

### NN 60/1997 (11.6.1997.), Naputak za isplatu s jedinstvenog računa riznice

# VLADA REPUBLIKE HRVATSKE

Na temelju članka 54. stavka 2. Zakona o proračunu ("Narodne novine",
broj 92/94.) i članka 33. stavka 2. Uredbe o sustavu glavne knjige riznice
i načinu vođenja jedinstvenog računa riznice ("Narodne novine", broj 97/95.)
ministar financija donio je

## **NAPUTAK**

### **ZA ISPLATU S JEDINSTVENOG RAČUNA RIZNICE**

Članak 1.

Naputkom za isplatu s jedinstvenog računa riznice (u daljnjem tekstu:
Naputak) propisuju se način dostavljanja zahtjeva za isplatu s jedinstvenog
računa riznice, postupak kontrole i ovjere, obavljanje plaćanja, obrasci
i njihovo ispunjavanje te izvješćivanje. Pod isplatama prema ovom Naputku
razumijevaju se: sredstva za kapitalne projekte, isplate dobavljačima u
svoti iznad 200.000,00 kuna i izdataka za zaposlenike.

Članak 2.

Odredbe ovog Naputka odnose se na ministarstva i ostala tijela državne
uprave, tijela državne vlasti i ostale koji u državnom proračunu Republike
Hrvatske (u daljnjem tekstu: državni proračun) imaju predviđene iznose
za isplate iz članka 1.

Članak 3.

(1) Nadležno ministarstvo, definirano Uredbom o sustavu glavne knjige
riznice i načinu vođenja jedinstvenog računa riznice (u daljnjem tekstu:
Uredba), podnosi zahtjev Ministarstvu financija za isplatu s jedinstvenog
računa riznice u skladu s ovim Naputkom.

(2) Nadležno ministarstvo podnosi zahtjev za isplatu s jedinstvenog
računa riznice na razini svake agencije.

(3) Zahtjev iz stavka 1. ovog članka može se podnijeti uz sljedeće uvjete:

- da nadležno ministarstvo odnosno agencija imaju predviđeni iznos za
izdatke u državnom proračunu za tekuću godinu;

- da nadležno ministarstvo odnosno agencija imaju odobrene tromjesečne
i mjesečne planove izdataka za tekuću godinu na temelju državnog proračuna
i

- da je isporučena roba ili pružena usluga u svezi s izdacima.

Članak 4.

(1) Zahtjev iz članka 3. stavka 1. ovog Naputka podnosi se na obrascu
"ZIRR-1".

(2) Ako postoji više faktura, više pozicija državnog proračuna ili kapitalnih
projekata za jednog dobavljača, ispunjava se i obrazac "ZIRR-2".

Članak 5.

(1) U zaglavlje obrasca iz članka 4. stavka 1. ovog Naputka upisuje
se potpuni naziv nadležnog ministarstva i agencije te njihove šifrene oznake
- oznake za razdjel i glavu iz državnog proračuna te šifrena oznaka proračunskog
korisnika.

(2) Datum označuje dan, mjesec i godinu podnošenja zahtjeva.

(3) Broj zahtjeva za isplatu označuje redni broj zahtjeva, popis kojih
vodi nadležno ministarstvo, i to za svaku agenciju posebno.

(4) Iznos označuje zahtijevanu svotu za plaćanje u kunama i lipama koja
se ispisuje i slovima, a mora odgovarati fakturi, ugovoru ili drugomu dokumentu
na osnovi koje je primljena roba ili usluga odnosno izdatku za zaposlene.

(5) Broj žiroračuna označuje broj žiroračuna na koji se prenosi novac
odnosno, kad je riječ o izdatku za zaposlene, broj računa 631 proračunskog
korisnika.

(6) Matični broj dobavljača označuje njegov matični broj prema evidenciji
Državnog zavoda za statistiku.

(7) Naziv dobavljača označuje njegovo ime iz kojeg se nedvojbeno može
zaključiti o kojem je dobavljaču riječ.

(8) Adresa dobavljača označuje njegovo sjedište - mjesto, ulicu i broj.

(9) Pozicija državnog proračuna označuje redni broj stavke iz državnog
proračuna za tekuću godinu.

(10) Račun računskog plana označuje broj računa računskog plana izdatka
koji se zahtijeva i koji je u državnom proračunu za tekuću godinu.

(11) Kapitalni projekt označuje njegov broj iz Jedinstvenog registra
kapitalnih izdataka, a ako nedostaje, onda broj kapitalnog izdatka iz državnog
proračuna za tekuću godinu - Kapitalni izdaci.

(12) Kad je riječ o izdacima za zaposlene, ne ispunjavaju se stavci;
šesti, sedmi, osmi i jedanaesti.

(13) Kontrolor isplata upisuje svoje ime i prezime te se potpisuje ako
je obavio financijsku kontrolu propisanu člancima od 20 do 24. Uredbe.

(14) Ovjerovitelj isplata upisuje svoje ime i prezime te se potpisuje
ako je obavio računovodstvenu kontrolu propisanu člancima od 25. do 29.
Uredbe.

(15) Slova "M. P." označuju kraticu za mjesto pečata gdje se stavlja
otisak pečata nadležnog ministarstva ako su upisani svi podaci navedeni
u stavcima od 1. do 13. ovoga članka, a ako se ispunjava i obrazac iz članka
4. stavka 2. ovog Naputka, valja navesti samo potrebne podatke iz stavaka
od 1. do 13.

Članak 6.

(1) Obrazac "ZIRR-2" iz članka 4. stavka 2. ovog Naputka sadrži stupce:

- redni broj,

- broj fakture,

- broj ugovora,

- broj projekta iz Jedinstvenog registra kapitalnih izdataka,

- broj pozicije iz državnog proračuna za tekuću godinu te

- iznos po svakom retku i ukupan iznos.

(2) Kad je riječ o izdacima za zaposlene, ne ispunjavaju se stupci 2,
3 i 4 obrasca "ZIRR-2".

(3) Ukupan iznos iz obrasca "ZIRR-2" i iznos iz obrasca "ZIRR-1" ne
smiju se razlikovati.

Članak 7.

(1) Zahtjev iz članka 3. stavka 1. ovog Naputka treba za primljenu robu
ili usluge podnijeti do 15. u mjesecu za prethodno razdoblje odnosno kad
je riječ o izdacima za zaposlene, dva dana prije isplate plaće.

(2) Zahtjev iz članka 3. stavka 1. ovog Naputka treba ispuniti u tri
primjerka, od kojih jedan valja dostaviti Ministarstvu financija, u skladu
s ovim Naputkom.

(3) Zahtjev iz članka 3. stavka 1. ovog Naputka za primljenu robu i
usluge dostavljen nakon 15. u mjesecu prosljeđuje se za naplatu u sljedećem
mjesecu.

Članak 8.

(1) Ministarstvo financija, u skladu sa Zakonom o proračunu i Uredbom,
obrađuje zahtjev iz članka 3. stavka 1. ovog Naputka.

(2) Zahtjev koji ne bude ispravno ispunjen odnosno koji bude ispunjen
suprotno odredbama propisa iz stavka 1. ovog članka ili suprotno odredbama
ovog Naputka, bit će vraćen njegovu podnositelju.

Članak 9.

Ministarstvo financija izravno će podmiriti obvezu dobavljaču navedenom
u zahtjevu iz članka 3. stavka 1. ovog Naputka u pravilu do kraja mjeseca
ako su ispunjeni svi uvjeti iz propisa navedenih u članku 8. ovog Naputka
odnosno oni iz drugih propisa koji uređuju međusobne odnose.

Članak 10.

Ministarstvo financija obavijestit će nadležno ministarstvo o odobrenju
zahtjeva iz članka 3. stavka 1. ovog Naputka.

Članak 11.

Kontrolori isplata i ovjerovitelji isplata dužni su voditi posebnu evidenciju
o zahtjevima iz članka 3. stavka 1. ovog Naputka, o primljenim obavijestima
iz članka 10. ovog Naputka i dosljedno izvršavati svoje obveze u skladu
s Uredbom.

Članak 12.

Obrasci "ZIRR-1" i "ZIRR-2" iz članka 4. ovog Naputka tiskani su kao
prilog i njegov su sastavni dio. Mogu biti tiskani i na sredstvima za automatsku
obradu podataka, pri čemu izgled i elementi moraju biti istovjetni sa standardnim
obrascima.

Članak 13.

Stupanjem na snagu ovoga Naputka prestaje vrijediti Naputak o isplati
kapitalnih izdataka s jedinstvenog računa riznice ("Narodne novine", br.
13/96.).

Članak 14.

Ovaj Naputak stupa na snagu osmog dana nakon dana objave u "Narodnim
novinama".

Klasa: 400-06/97-01/82
Urbroj: 513-06/97-1
Zagreb, 6. lipnja 1997.

Ministar financija
**mr. Božo Prka,** v. r.

![](dodatni/368454.gif)

Naputak, NN 60/1997-937